**Årsmelding Orkanger menighetsråd 2015**

Menighetsrådet har ansvar for Den norske kirkes arbeid i sitt sokn. Sammen med kirkelig fellesråd tar menighetsrådet hånd om forvaltningen av kirker og gravplasser. I samråd med soknepresten og andre kirkelig tilsatte skal menighetsrådet sørge for at det blir holdt gudstjenester og kirkelige handlinger, men skal også støtte og drive annet kristent arbeid i soknet. Årsmeldingen er en beskrivelse av dette arbeidet i Orkanger sokn i 2015.

**Menighetsrådet.**

Menighetsrådet velges ved direkte valg samtidig med kommunevalget. Det var derfor valg på nytt menighetsråd i september 2015. Ved valget ble det avgitt 214 godkjente stemmer, som er litt mer enn ved forrige valg.

Det forrige menighetsrådet, som fungerte til utløpet av oktober 2015, hadde siste år følgende sammensetning:

John Egil Bergem, leder og varamedlem til fellesrådet

Randi Ebbesen, nestleder og varamedlem til fellesrådet

Geir Knutzen, kasserer

Ingrid Holte Karlsen, sekretær

Ole Kristian Fagerli, medlem i fellesrådet

Kari Fagerholt, medlem i fellesrådet

Anita Hammervik Ofstad

Jens Olav Olsen

Pål Ove Lilleberg, geistlig medlem inntil han sluttet i Orkdal i september.

Varamedlemmer:

1. Egil Magne Hammervik

2. Marte Fossvoll

3. Terje Bjerkan

4. Kari Lilleås

Det nye menighetsrådet fra 1. november 2015, har følgende sammensetning:

John Egil Bergem, leder

Ole Kristian Fagerli, nestleder og medlem i fellesrådet

Geir Knutzen, kasserer

Per Opøyen, sekretær

Tove Bjerkset, medlem i fellesrådet

Arne Grønset, varamedlem til fellesrådet

Kari Lilleås, varamedlem til fellesrådet

Nina Sæther Christoffersen

Åse Rugland møtte som geistlig medlem etter at Pål Ove Lilleberg sluttet og inntil Kristin Strand begynte i februar 2016.

Varamedlemmer:

1. Anne Kathrine Angvik

2. Jinn Helen Haugnes

3. Brigitte Nicholas Kvarsnes

4. Eli Karoline Olsen

5. Stig Horne

Menighetsrådet har holdt 9 møter i 2015 og behandlet til sammen 60 saker. Ett av møtene ble holdt på Geitastrand der vi sammen behandlet en sak om veivalg knyttet til ny kirkeordning.

**Staben**

Arbeidet i den norske kirke skjer i et samvirke mellom embete og råd og mellom fast ansatte og leke medarbeidere. Det er derfor naturlig med en omtale av de fast ansatte som har hatt oppgaver knyttet til Orkanger menighet det siste året.

Pål Ove Lilleberg sluttet i september 2015 som sokneprest i Orkdal med hovedansvar for Orkanger etter knapt 20 års tjeneste. Dette ble bl.a. markert med en avskjedsfest i Orkanger menighetshus.   
  
At denne prestestillingen ble stående ledig resten av året, preget selvsagt i noen grad virksomheten. Gudstjenester og kirkelige handlinger måtte overtas av andre fast tilsatte og vikarer, og sokneprest Åse Rugland tiltrådte menighetsrådet. Menighetsrådet fikk et noe større ansvar for å holde oversikt og løse enkelte oppgaver som ellers hadde vært ivaretatt av presten. Det er derfor med stor glede at vi på nyåret har kunnet ta imot Kristin Strand som ny sokneprest.

Ingrid Holte Karlsen begynte som diakonmedarbeider og klokker i Orkanger kirke i august 2014. Hun er godt kjent med menigheten, bl.a. som medlem i menighetsrådet helt til høsten 2015 og har nå en viktig rolle i arbeidet i menigheten.

Piotr og Barbara Wrobel har som i mange år før bidratt med god musikk og sikker ledelse av sangen i kirka. De hadde også en viktig rolle i planlegging og gjennomføring av jubileumskonserten i Den Gode Hyrdes kapell.

Kateket Olav Pederstad gjør et viktig arbeid med opplæring, der konfirmantundervisningen står særlig sentralt. Hans ansvar ble også utvidet i perioden med ledighet i prestestillingen, men han har tatt dette ansvaret på en utmerket måte.

Kim Therese Furuhaug bidrar med engasjement i trosopplæringsarbeidet og er flink også til å komme med innspill og utfordringer til menighetsrådet.

Menighetsrådet har også i 2015 hatt et godt og nyttig samarbeid med kirkeverge Margit Sødal og staben for øvrig, herunder kirketjenerne som har bidratt til godt vedlikehold og synlige forbedringer på gravplassene også på Orkanger.

**Statistikk**

|  |  |  |  |  |  |
| --- | --- | --- | --- | --- | --- |
|  | **2011** | **2012** | **2013** | **2014** | **2015** |
| **Døpte** | 20 | 30 | 27 | 29 | 28 |
| **Konfirmerte** | 52 | 35 | 38 | 45 | 43 |
| **Vigsler** | 11 | 6 | 5 | 9 | 6 |
| **Gravferder** | 34 | 38 | 25 | 37 | 26 |
| **Gudstjenester** | 40 | 40 | 36 | 37 | 33 |
| **Deltakere i gudstjenester** | 3721 |  | 3502 | 3375 | 3072 |
| **Gjennomsnittlig deltakelse** | 90 | 90 | 97 | 91 | 93 |
| **Nattverdgjester** | 302 |  | 203 | 280 | 175 |
| **Nattverd - snitt** | 23 | 23 | 17 | 20 | 18 |
| **Kirkeoffer** | 62344 | 65987 | 64024 | 57380 | 58224 |

**Faste arrangementer. Økonomi**  
Menighetsrådet har også i 2015 gjennomført flere faste arrangementer som går igjen fra år til år.

Menighetens årsfest ble holdt 16. mars. Utenom presentasjonen av menighetens virksomhet, deltok Olav Sigurd Kvåle og Arne Asphjell med orientering om ”Prosjekt Heimatt”, kjøp og oppføring i Orkdal av Thams-paviljongen i Wisconsin.

Konfirmantfesten ble holdt i Orkanger menighetshus i forlengelsen av samtalegudstjenesten og hadde derfor et noe enklere program enn det som har vært vanlig.

Tradisjonen tro arrangerte menighetsrådet kirkekaffe for 50-årskonfirmantene etter gudstjenesten 21. juni. Det var også i tråd med tradisjonen at rådet arrangerte juletrefest på menighetshuset 5. juledag.

Oppslutningen på flere av de tradisjonelle arrangementene har vært noe sviktende. Tilbakemeldingene fra de som har deltatt på arrangementene er derimot gjennomgående svært positive,

Menighetsrådets økonomi er generelt god i forhold til å finansiere den løpende virksomheten. Testamentariske gaver har også gitt muligheter til å bygge opp fond som kan brukes til spesielle tiltak. Dette gjelder bl.a. enkelte tiltak til kirke, kapell og gravplasser som egentilg finansieres over fellesrådets budsjett, men som menighetsrådet har kunnet bidra til med tilskudd eller forskuttering. Dette er også blitt gjort i 2015.

**Informasjon**

Orkdal menighetsblad utgis av menighetene i Orkdal i fellesskap. Menighetene har ett medlem hver i redaksjonskomiteen og har etter tur ansvar for å skaffe hovedinnhold til bladet. Orkanger menighetsråd hadde ansvar for ett nummer i 2015.

Informasjon skjer også via menighetenes felles nettside. Den gamle nettsiden [www.orkdalsmenighetene.no](http://www.orkdalsmenighetene.no) er nå nedlagt og erstattet av [www.kirken.orkdal.no](http://www.kirken.orkdal.no).

Orkanger menighet har i 2015 i tillegg også opprettet en egen Facebook-side.

**Gravplasser**

Arbeidet med å ta i bruk gravplassen ved Orkanger kirke som urnelund er fortsatt på prosjekteringsstadiet.

Det ble i 2014 satt opp nytt gjerde rundt gravplassen ved Den Gode Hyrdes Kapell. Lions Club malte en del av gjerdet på dugnad sommeren 2015, men utfordrende værforhold gjorde at det fortsatt gjenstår noe maling.

Som tidligere år var det også i 2015 dugnad ved begge kirkegårdene i april. Rundt Orkanger

kirke var konfirmantforeldrene engasjert, mens menighetsrådet serverte kaffe.

Ved Den Gode Hyrdes kapell var menighetsrådet med på selve dugnaden, men fikk god

hjelp av frammøtte, bl.a. fra Orkanger pensjonistforening. Oppslutningen der er likevel ikke så god som man kunne ønske.

**Kirkebygg. Menighetshuset.**

Det har ikke vært gjennomført større tiltak med Orkanger kirke i 2015, men det forestår større vedlikehold som kommunen har bevilget ekstra midler til i 2016.

Den Gode Hyrdes kapell fylte 60 år i 2015. I forkant av jubileet ble det foretatt en betydelig ytre oppussing. Bordkledningen på begge langveggene ble skiftet i 2014, og det ble samtidig lagt isolasjon. Tilsvarende utbedringer av kortveggene ble gjort i 2015. I tillegg ble det gjort utbedringsarbeider på trappene, både ved inngangspartier og på sidene.

I anledning jubileet arrangerte menighetsrådet 18. juni en konsert som inngikk i programmet for Orkanger 2015. Christin Hoff, Åsmund Flaten, Anna Flaten Hoff, Frode Hoff, Barbara og Piotr Wrobel og Orklang deltok. Kapellet ble fullsatt og konserten ble en suksess som til og med ga et lite overskudd.

Orkanger menighetshus er organisert som en stiftelse som opprinnelig ble dannet av Orkanger menighet og Orkanger indremisjonsforening. Menighetsrådet utgjør sammen med styret i Orkdal Normisjon årsmøtet for menighetshuset, som bl.a. velger stiftelsens styre. Menighetshuset er et viktig redskap i menighetsarbeidet og gir rom for konfirmantundervisning og ulike samlinger i regi av menighetsrådet, diakoniutvalget og frivillige organisasjoner. Huset leies også ut til private, bl.a. til samvær i forbindelse med dåp, konfirmasjon og begravelse. Slik utleie har vært økende de siste årene.

**Gudstjenester**

Menighetsrådet sørger for at det ved de aller fleste gudstjenester deltar en eller flere kirkeverter. Flere frivillige deltar som medliturger og tekstlesere.

Det ble også i 2015 arrangert en økumenisk gudstjeneste Langfredag. Friluftsgudstjenesten i Hermetikken siste søndag i juni hadde god oppslutning. Tradisjonen med en førjulssamling i Ulvåshytta ble opprettholdt.

**Diakonalt arbeid.**

Diakoniarbeidet har blitt ført videre i 2015 i samsvar med diakoniplanen fra 2008.

Diakoniutvalget arrangerer hyggetreff hver måned på Orkanger menighetshus. I samarbeid med de øvrige menighetene i Orkdal arrangeres det også en egen tur.

Diakoniutvalget sørger også for at de eldste i menigheten får en oppmerksomhet på merkedager. En gruppe frivillige deler på oppgaven. Ellers deltar diakoniutvalget i besøkstjeneste sammen med de kirkelig ansatte.

Malaba, som er et arbeid blant innvandrerkvinner, er videreført i 2015. Samlingene er i menighetshuset. Arbeidet har vært ledet av diakonmedarbeider Ingrid Holte Karlsen med bistand fra flere frivillige.

Det er også etablert et tilbud om kirkeskyss med frivillige sjåfører.

**Konfirmantarbeid.**

Andelen av årskullene som velger kirkelig konfirmasjon er fortsatt ganske høy. En god del av de ungdommene som bor på Evjen, og som derfor tilhører Orkdal sokn, velger å konfirmere seg i Orkanger kirke sammen med klassekameratene på ungdomsskolen. Det ble også siste år holdt to konfirmasjonsgudstjenester på lørdag og en på søndag.

Konfirmantundervisningen skjer bl.a. gjennom månedlige samlinger. Konfirmantleiren på Søvassli ungdomssenter er en sentral del av opplegget. Ungdommer fra de foregående årenes konfirmantkull er med som ledere. Sammen med kirkelige ansatte og andre frivillige er de med på å gi konfirmantene gode opplevelser av fellesskap, omsorg, læring og ettertanke. Konfirmantene deltar i Kirkens Nødhjelps fasteaksjon og i ulike opplegg i gudstjenester, bl.a. i lysmessen i adventstiden.

**Trosopplæring.**

Menighetene i Orkdal er med i trosopplæringsenhet 1 i Orkdal prosti sammen med menighetene i Meldal, Skaun, Agdenes og Hitra (Hitra gikk ut av enheten ved nyttår). Enheten administreres fra kirkekontoret i Orkdal og det er fire ansatte menighetspedagoger i til sammen to hele stillinger. Kim Terese Furuhaug har hovedansvar for Orkdal.

I trosopplæringen inngår både tradisjonelle og nye tiltak. Dåpssamlinger for foreldre og faddere er vel innarbeidet, likeså utdeling av ”Min kirkebok” til 4-åringene og utdeling av bibler til 5. klassingene.

Nyere tiltak er kirkevandring for 6 åringer med utdeling av DVD, Tårnagentene og TEN. Oppslutningen er god, særlig for tiltak som har blitt innarbeidet over noen år. TEN er for de som står på terskelen til å bli tenåringer og arrangeres i Orkanger kirke og Orkanger menighetshus med overnatting. Det er en målsetting at menighetsrådet skal bli sterkere involvert i gjennomføringen av TEN.

**Annet arbeid blant barn og unge.**

Det drives arbeid blant barn og unge også utenom rammen for trosopplæring.

Før jul hadde barnehagene julevandring i kirka, og det var skolegudstjenester for barne- og ungdomsskolen. Det har også vært samarbeid med skolen i forbindelse med at femteklassingene får utdelt bibler.

For tiden drives det dessverre ikke organisert kristent barne- og ungdomsarbeid i menigheten, men flere ungdommer fra Orkanger deltar i ungdomslederkurs og ungdomskvelder ledet av kateketen. Ungdomslederne er med som ledere på konfirmantleirene og i trosopplæringstiltak. Barn fra Orkanger er også med i Soul Children – koret på Fannrem, og de yngste har nå et tilbud i Pre Soul Children på Svorkmo.

**Frivillige organisasjoner.**

Det er lang tradisjon for virksomhet innenfor frivillige organisasjoner innenfor Den norske kirke. Orkdal Normisjon har fortsatt faste møter i Orkanger menighetshus og har bl.a. to aktive samtalegrupper på Orkanger. I tillegg driver kvinnene i Orkanger misjonsforening fortsatt sitt arbeid for Normisjon og Det Norske Misjonsselskap.

Menigheten har også et direkte engasjement mot organisasjonenes arbeid gjennom avtaler om støtte til prosjekter. For tiden støtter vi et evangeliseringsprosjekt for Det norske Misjonsselskap på Madagaskar og et prosjekt for Normisjon i Ecuador.

**Oppsummering**

Det som er nevnt i årsmeldingen her, viser at Den norske kirke fortsatt har stor betydning på Orkanger. Engasjementet for å ta vare på kirka, kapellet og gravstedene er betydelig og støttes av vilje fra politikerne i Orkdal til å bevilge nødvendige midler til drift og vedlikehold. Kirkens plass er tydelig og sterk i de viktige markeringene i livet, dåp, konfirmasjon, bryllup og gravferd. For menighetsrådet er dette en inspirasjon til arbeidet som ligger foran.

Virksomheten i en menighet er i stor grad knyttet til faste oppgaver og tiltak fra år til år. Dette preger også denne årsmeldingen. Samtidig utfordres virksomheten av endringer i samfunnet, befolkningssammensetning, livssynsmangfold, ny organisering av kirken, nye arbeidsvilkår for prestene og mye annet. Menighetsrådet ser at dette vil skape utfordringer i tiden som kommer, men også muligheter som vi i samarbeid med de ansatte og frivillige i menigheten må forsøke å utnytte.

Menighetsrådet ønsker å skape gode møteplasser for unge og gamle på Orkanger både i og utenom de store høytider og familiebegivenheter. Men vi vil også legge vekt på at den enkelte kan bli møtt og vist oppmerksomhet gjennom den diakonale tjenesten. Håpet er at folk kunne møte et tydelig budskap om tilgivelse og håp, nestekjærlighet og et omsorgsfellesskap i praksis.

Mange ansatte og frivillige bruker tid og krefter for å holde oppe et levende menighetsliv på Orkanger. Som et vedlegg til årsmeldingen følger en oversikt over de som har faste oppgaver utenom menighetsrådet.

Orkanger, 15.03.2016

Orkanger menighetsråd

John Egil Bergem

**Orkanger menighet**

**Vedlegg til årsmeldingen:**

**Råd og utvalg, lag og foreninger 2015**

|  |  |
| --- | --- |
| Kirkegårdsnemnda  Inger Williams  Geir Knutzen  Jens Olsen  Eli Karoline Olsen  Medlemmer i trosopplæringsutvalget  John Egil Bergem  Anita Hammervik Ofstad  Diakoniutvalget  Diakonmedarbeider Ingrid Holte Karlsen  Gunvor Nyvoll Kjærstad  Eli Karoline Olsen  Siri Horne  *Medarbeidere på hyggetreff:*  Ole Kristian Fagerli  Åse Hegle  Leila Hoseinzadeh  Utdeling av åremålsgaver:  Marit Bugge  Elisabeth Mogård Bergem  Eli Karoline Olsen  Marit Krognes  Åse Sjøgård Sæterbakk  Kari Ingeborg Svendgård  Gerd Eggen  Kjellaug Fagerholt  Malaba  Diakonimedarbeider Ingrid Holte Karlsen  Marta Landmark  Marit Bugge  Kjellaug Fagerholt  Ragnhild Hoff  Ann Mari Bakken | Konfirmantbokas prosjektgruppe  Pål Ove Lilleberg, Menighetsrådet  Ole Kristian Fagerli, Menighetsrådet  Tormod Jønsberg, Orkanger historie  Finn Willy Sæther, Orkanger historie    Misjonskontakter  Det norske Misjonsselskap: John Egil Bergem  Normisjon: Ingrid Holte Karlsen  Kirkens Nødhjelp: Pål Ove Lilleberg  Det norske Bibelselskap: John Egil Bergem    Styret i Orkanger menighetshus  Eifion Williams, leder  Liss Hege Syrstad  Aage Olav Svendgård  Per Johan Sæterbakk  Ole Kristian Fagerli  Per Olav Pedersen  Kontakt for utleie: Else Jorunn Pedersen  Orkanger misjonsforening  Solveig Stenset, leder  Solrun Singstad, kasserer    Orkdal Normisjon  John Egil Bergem, leder  Brit Brenne Mogstad, kasserer |